  vk.com (Малокалмашинский СДК) Анжелика Тихонова корреспондент Каракулино ёросысь Малые Калмаши гуртын но Яр ёросъёсысь Никольск черкогуртын «Культура малой Родины» парти ӵектос улсын кык лулчеберет юртъёсты выльдыны кутскизы. Со сярысь элькун тӧролэн но кивалтэтлэн пресс-службазы ивортӥз. Малые Калмаши гуртысь культура юртысь 12 укнооссэ воштозы, азьланяз учкисьёслы залысь ӧсъёссэ выльдозы. Лулчеберет юртын 12 клубъёс ужало, отчы 130 пала гуртоос ветло. Ужрадъёсазы араз оглом 10 сюрс пала учкисьёс люкаськыло. Культура юртын ёрос ужрадъёс но ортчыло: «БАСКО» но «Когда поют мужчины» фестивальёс, «Пасхальный перезвон». Ужъюртын ужасьёс ёрос Данъян пул вылэ пыртэмын вал, нош лулчеберет юрт кык пол «Лучшее учреждение культуры Удмуртской Республики в сельском поселении» элькун конкурсын вормылӥз. Яр ёросысь лулчеберетэз но туризмез азинтонъя центрлэн Никольск черкогуртысь филиалаз акустика сӧзнэт, микшер пульт, вокальной радиосӧзнэт но колонкаос басьтӥзы. Юртэз 1991-тӥ арын пуктӥзы. 2016-тӥ арын солэсь липетсэ рос-прос тупатъязы но укнооссэ воштӥзы. Ужъюртын 200 учкисьёслы чаклам залэз, кружокъёслы но музейлы висъетъёсыз вань. Отчы нылпиос но, мӧйыос но люкаськыло. Тросэз «Задор мылкыд» фольклор коллективе пырисько. Культура юртлэн ужрадъёсаз араз шорлыдын кык сюрс пала адями ветлэ. Тодэ вайытом, 2022-тӥ арын «Культура малой Родины» парти ӵектос улсын Удмуртиысь 27 лулчеберет юртъёсын тупатъян ужъёс нуозы но тӥрлыксэс выльдозы. Тегъёс: Яр Каракулино Удмуртия тупатъянужъёс Лулчеберет  